གྲོང་པ་དེ་སྐོར་བ་གཅིག་བརྒྱབ་ནས་འདབས་ལ་བུད་དུས།ཕར་རོལ་གྱི་རི་མགོ་ལ་ཆགས་པའི་གྲོང་སྡེ་ཞིག་མཐོང་།དེ་ནའང་དུད་ཁ་སུམ་ཅུ་ཙམ་ཡོད་ལ་ཚང་མ་ནི་མི་ཉག་པ་ཡིན་པས་ཆ་ལུགས་གོམས་གཤིས་ཚང་མ་འདི་ན་དང་གཅིག་པ་རེད་ཟེར།སྐབས་དེར་གློ་བུར་དུ་ད་ཅི་རླངས་འཁོར་ནང་ཁ་བརྡ་བྱེད་དུས།བུད་མེད་དེ་གཉིས་ཀྱིས་ང་ཚོ་ལའང་ཡི་གེ་ཞིག་ཡོད་མོད།བླ་མ་གཅིག་ཡོད་པ་དེས་མ་གཏོགས་སུས་ཀྱང་འདོན་མི་ཤེས་ཟེར་བ་དེ་དྲན་མུར་ཅི་འདྲ་བའི་ཡི་གེ་ཞིག་ཡིན་ནམ།དངོས་གནས་མི་ཉག་པ་ལ་ཟུར་དུ་ཡི་གེ་ཞིག་ཡོད་པ་ཡིན་ནམ་སྙམ་སྟེ་རི་འདབས་ཀྱི་ལུང་པའི་ཁ་ལ་ཆགས་པའི་ཁྱིམ་ཚང་དེའི་ནང་སོང་།མོ་གཉིས་ཀྱིས་བླ་མ་ཞེས་པ་དེ་ནི་དོན་དུ་ཨ་མཆོད་ཅིག་རེད་འདུགམིང་ལ་ཙན་དན་ཚེ་རིང་ཟེར།ཁོང་གིས་ང་ནི་གྲོང་པ་འདིའི་ཨ་མཆོད་ཙམ་ཡིན།ཡུལ་མི་ཚོ་ལ་མོ་བཏབ།རྩིས་བརྒྱབ་པས་མ་ཚད་སྐུ་རིམ་བསྒྲུབ་རྒྱུ་དང་གོས་སྐུ་བཤམས་སྟོན་བྱེད་སྐབས་ཀྱི་ཆོ་ག་ཚང་མའི་འགན་འཁུར་བཞིན་ཡོད།ས་ཆ་འདི་ན་གཟུགས་མེད་རིག་གནས་ཤུལ་བཞག་བརྒྱུད་འཛིན་པ་གཉིས་ཙམ་ལས་མེད་ལ།གནས་འདི་ན་དགོན་པ་ཡང་མེད་པས་ང་ཚོས་མི་རབས་ནས་མི་རབས་བརྒྱུད་པ་ལ་བརྟེན་ནས་རྒྱུན་འཛིན་བྱེད་དགོས་པས་ད་ལྟར་ངས་ཡང་ཚ་ལ་སློབ་ཀྱིན་ཡོད་ཅེས་ཟེར།